167 Hostis

Hostem triplicem habet homo: mundum, carnem, demonem.

Nam diabolus aduersatur in omni statu, quia in statu culpe ipsum trahendo ad inferum, sicut lupus ouem in foueam, Lam. 3[:52]: *Venatione ceperunt me quasi avem inimici [gratis]*.

Secundo, in statu penitentie ipsum forcius temptando et ad peccatum pro posse reuocando, sicut quis dolens castrum suum amissum colligit exercitum ad recuperandum. Sic catus insequitur murem ante fugientem, carcerarius furem recedentem, Matt. [12:45]: Spiritus ille *assumit alios spiritus* *nequiores se, et* ingressi. Quod figura fuit in Pharone persequentem filios Israel, Exod. 15[:19]. Dixit inimicus persequitur hominem penitentem temptando, et comprehendam in peccato detinendo, diuida spolia cum ipso nequito agendo, sicut canes spoliant esca et vicia virtutues.

¶ Tercio, in statu operacionis bone et gracie ipsum molestando et pro posse corumpendo, sic venefici intoxicant cum non possunt occidere, sic diabolus cum non possit impedire bonum admiscet malum, Matt. 13[:25]: *Venit inimicus* homo, *et superseminavit zizania*. Isti hosti debemus resistere viriliter.

Primo, auxilium Dei et sanctorum inuocando, sicut facit castellanus obsessus mittendo ad dominum pro auxilio, Psal. [17:4]: *Laudans invocabo Dominum, et ab [inimicis salvus ero]*.

Secundo, in confessione [amare] clamando, sic latro uel lupus fugit audiendo clamorem, Gen. 49[:8]: *Juda, te laudabunt fratres tui: manus tua in cervicibus inimicorum [tuorum]*.

¶ Tercio, principiis temptacionum resistendo, ignis facile extinguitur. In principio temptacionis et ante introitum porte facilius resistitur hosti, Psal. [126:5]: *Non confundetur cum loquetur inimicis suis in porta*. Hic dicit Seneca in *Epistula* quadam, fatuus foret obsessus in castro si interim incenderet ludis et insolenciis, sic est de homine necligente salutem suam in hac uita que plena est temptacionibus et impugnantibus, Neh. 4[:11]: *Hostes nostri.*

Tripliciter nos impugnant more debellancium urbes, quia quandoque iaculantur cum machinis ad diruendum muros, quandoque cum ignibus ad comburendum fores, [quandoque] cum mediis ad subtrahendum cibos. Sed quid faciunt vigiles obsessi saccos repletos paleis opponunt in muris contra ictus machinarum, et sic infirmant et deludunt impetum ictuum. Sic narrat Josephus in libro *Antiquitatum de obsidione Ierusalem.* Sic debet temptatus de superbia opponat /f. 49vb/ saccum et paleatum humilitatis cogitando se terram, Psal. [143:4]: *Homo vanitati similis factus est*. Et Job [13:25]: *Stipulam siccam persequeris*. Et Gen. [18:27]: *Loquar ad Dominum meum, cum sim pulvis et cinis*. Item si temptetur a proximo per iram opponat paleam paciencie et mitem responsionem, secundum illud Prou. [15:1] *Responsio mollis frangit iram*.

Secundo modo, hostes impungant [urbes vel castra] apponendo ignem ad portas, sed contra hoc obsessi dimittunt sudes trabibus in fixas super impugnantes. Sic temptatus per luxuriam apponat acumen Domini iudicii breuitatem delectationis.

¶ Tercio modo impugnant per subtraccionem victualium et precisionem canalium aquarum, sicut fecit Holofernes in debellando ciuitates, [Judith 7:6]. Sed contra hoc obsessi prouident sibi de cibis et puteis, sic nititur diabolus subtrahere homini saporem deuocionis et apponere siliquas porcorum, id est, varias et inutiles cogitaciones ad ruminandum. Sicut exemplificat Anselmus[[1]](#endnote-1) in libro *De similitudinibus,* vbi comparat cor humanum molendino in quod malus minister, id est, diabolus immutit paleam, picem, lapides, nisi vigil minister assit qui imponat granum bonum. Nam cor hominis dum vigilat non potest esse ociosum. Ideo, salubre est homini prouidere sibi de pabulo verbi diuini, quia sine eo homines facile malescunt, Ysai. 1[:9]: *Nisi Dominus exercituum reliquisset nobis semen*, id est, verbi sui, *quasi Sodoma et Gomorrha* fuisset. Sicut nuper patuit de Templariis deletis quia laici fuerunt et bona doctrina caruerunt in vicia iudicialia corrumperunt. Sic hodie populus deflueret nisi bona doctrina eos stabiliret. Item, diabolus plus confidit in carne nostra ad debellandum nos quam in vertute sua propria.

1. Anselmus ] *corr*. Augustinus F.128. [↑](#endnote-ref-1)